Ir-Regolament tal-Kummissjoni (KE) Nru 1191/98
tad- 9 ta’ Ġunju 1998
li jemenda l-ANNESSI I u II tar-Regolament tal-Kunsill (KEE) Nru 2377/90 li jistabilixxi proċedura Komunitarja għall-istabbiliment ta’ limiti massimi ta’ residwi ta’ prodotti mediċinali veterinarji fi prodotti ta’ l-ikel li joriġinaw mill-annimali
(Test b’ relevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi il-Komunitajiet Ewropej,
Wara li kkunsidrat ir-Regolament tal-Kummissjoni (KEE) Nru 2377/90 tas-26 ta’ Ġunju 1990 li jistipula proċedura Komunitarja għall-istabbiliment ta’ limiti massimi ta’ residwi ta’ prodotti mediċinali veterinarji fi prodotti ta’ l-ikel li joriġinaw mill-annimali [1], kif emendat l-aħħar mir-Regolament tal-Kummissjoni (KE) Nru 1076/98 [2], u b’ mod partikolari l-Artikoli 6, 7 u 8 ta’ dan,
Billi, skond ir-Regolament (KEE) Nru 2377/90, limiti massimi ta’residwi iridu jiġu stabbiliti progressivament għas-sostanzi kollha li huma attivi farmakoloġikament li jintużaw fil-Komunità’ fi prodotti mediċinali veterenarji maħsuba biex jingħataw lill-annimali li jipproduċu l-ikel;
Billi limiti massimi ta’ residwi għandhom jiġu stabbiliti biss wara li ssir eżaminazzjoni fi ħdan il-Kumitat għal-Prodotti Mediċinali Veterenarji ta’ l-informazzjoni relevanti kollha dwar is-sigurta’ ta’ fdalijiet tas-sostanza konċernata għall-konsumatur ta’ prodotti ta’ l-ikel ta’ oriġini mill-annimali u l-impatt ta’ residwi fuq l-ipproċessar industrijali ta’ prodotti ta’ l-ikel;
Billi, waqt li jkunu qegħdin jiġu stabbiliti l-limiti ta’ fdal ta’ prodotti veterenarji mediċinali fi prodotti ta’ l-ikel li joriġinaw mill-annimali, huwa meħtieġ li jiġu speċifikati l-ispeċi ta’ annimali li fihom jistgħu jkunu presenti xi fdalijiet, il-livelli li jistgħu jkunu presenti f’kull waħda mit-tessuti tal-laħam relevanti miksuba mill-annimal trattat (tessut speċifiku) u n-natura tal-fdal li huwa relevanti għas-sorvelljanza tar-residwi (limitu tar-residwu)
Billi għall-kontroll tar-residwi, kif huwa stipulat fil-leġislazzjoni Komunitarja relevanti, limiti massimi ta’ residwi għandhom normalment jiġu stabbiliti għat-tessuti indikati tal-fwied jew tal-kliewi; billi, madanakollu, il-fwied u l-kliewi huma spiss imneħħija mill-karkassi li jkunu qegħdin jiċċaqalqu fil-kummerċ internazzjonali, u l-limiti massimi ta’ residwi, għandhom għalhekk dejjem jiġu stabbiliti fir-rigward tat-tessuti tal-muskolu jew tax-xaħam;
Billi, fil-każ ta’ prodotti veterinarji mediċinali intenzjonati biex jintużaw fuq għasafar li jbidu, annimali li jagħtu l-ħalib jew naħal ta’ l-għasel, iridu jiġu stabbiliti limiti massimi ta’ residwi għall-bajd, ħalib u għasel;
Billi r-rifaksimin u l-albendazole, għandhom jiddaħħlu fl-Anness II tar-Regolament (KEE) Nru 2377/90;
Billi l-ketamina, id-denaverina idroklorida, il-kortikotropin u l-benzalkonjum kloridu għandhom jiddaħħlu fl l-Anness II tar-Regolament (KEE) Nru 2377/90;
Billi għandu jitħalla perjodu ta’ 60 ġurnata qabel id-dħul fis-seħħ ta’ dan ir-Regolament sabiex l-Istati Membri jkunu jistgħu jagħmlu xi aġġustamenti li jistgħu jkunu meħtieġa għall-awtorizzazzjonijiet biex jitpoġġew il-prodotti veterinarji mediċinali konċernati fuq is-suq li ngħataw b’mod konformi mad-Direttiva tal-Kunsill 81/851/KEE [3], kif emendat l-aħħar mid- Direttiva 93/40/KEE [4], sabiex jiġu kkunsidrati d-dispożizzjonijiet ta’ dan ir-Regolament;
Billi l-miżuri prevvisti f’dan ir-Regolament huma skond l-opinjoni tal-Kumitat Permanenti dwar Prodotti Veterinarji Mediċinali,
ADDOTTA DAN IR-REGOLAMENT:
Artikolu 1
L-Annessi I u II tar-Regolament (KEE) Nru 2377/90 qegħdin jiġu emendati kif jidher fl-Anness ta’ dan.
Artikolu 2
Dan ir-Regolament ser jidħol fis-seħħ fis-60 jum wara li jiġi pubblikat fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-9 ta’ Ġunju 1998.